**MINISTERUL SĂNĂTĂŢII MINISTERUL MUNCII ȘI SOLIDARITĂȚII SOCIALE**

**Nr.**  /  **Nr.**  /

 **Se Aprobă, Se Aprobă,**

 **p. MINISTRUL SĂNĂTĂȚII**

 **CĂTĂLIN VIȘEAN MARIUS-CONSTANTIN BUDĂI**

**REFERAT DE APROBARE**

Ordinul ministrului sănătății și al ministrului muncii și solidarității sociale nr. 3423/2128/2022 privind aprobarea Metodologiei și a Raportului de evaluare medicală şi psihologică a persoanelor cu dizabilităţi intelectuale şi psihosociale în contextul dispunerii, prelungirii, înlocuirii sau ridicării măsurii de ocrotire a fost publicat în Monitorul Oficial al României, Partea I, nr. 1128 din 23 noiembrie 2022.

Metodologia de evaluare medicală a persoanelor cu dizabilităţi intelectuale şi psihosociale în contextul dispunerii, prelungirii, înlocuirii sau ridicării măsurii de ocrotire reglementează posibilitatea ca medicul din specialitatea psihiatrie sau psihiatrie pediatrică să poată efectua evaluarea medicală atât în cadrul sistemului de sănătate public cât și privat.

Totodată, Metodologia de evaluare psihologică a persoanelor cu dizabilităţi intelectuale şi psihosociale în contextul dispunerii, prelungirii, înlocuirii sau ridicării măsurii de ocrotire reglementează posibilitatea ca psihologul să poată efectua evaluarea medicală atât în cadrul sistemului de sănătate public cât și privat.

În prezent, evaluarea psihologică se realizează de către un psiholog care exercită profesia prin una din formele legale prevăzute de Legea nr. 213/2004 privind exercitarea profesiei de psiholog cu drept de liberă practică, înființarea, organizarea şi funcționarea Colegiului Psihologilor din România și este înscris în Registrul Psihologilor Experți din cadrul Colegiului Psihologilor din România.

Prin adresa nr. R1414/26.04.2023 înregistrată la Ministerul Sănătății cu nr. DGAM 2127/ 11.05.2023, Colegiul Psihologilor din România a propus modificarea Anexei nr. 2 prin eliminarea Registrului experților psihologi și ținând cont de sesizările transmise de instanțele de judecată cu privire la dificultățile întâmpinate în cadrul sistemului de sănătate public.

Totodată, având în vedere prevederile art. 189 alin. (5) din Hotărârea nr. 521/2023 pentru aprobarea pachetelor de servicii şi a Contractului-cadru care reglementează condiţiile acordării asistenţei medicale, a medicamentelor şi a dispozitivelor medicale, în cadrul sistemului de asigurări sociale de sănătate, publicată în Monitorul Oficial Nr. 466 bis din 26 mai 2023 și ținând cont de sesizările transmise de instanțele de judecată cu privire la costurile aferente serviciilor prestate atât de psiholog cât și medicul din specialitatea psihiatrie sau psihiatrie pediatrică, propunem completarea anexelor nr. 1 și nr. 2 respectiv *”furnizorii de servicii medicale aflaţi în relaţie contractuală cu casele de asigurări de sănătate nu încasează sume pentru documentele medicale necesare evaluării şi reevaluării medicale şi psihologice în contextul dispunerii, prelungirii, înlocuirii sau ridicării măsurii de ocrotire eliberate potrivit domeniului de competenţă, în urma serviciilor acordate.”*

În sensul celor de mai sus, vă transmitem, alăturat, proiectul de***Ordin pentru modificarea și completarea anexelor nr. 1 și nr. 2 la Ordinul ministrului sănătății și al ministrului muncii și solidarității sociale nr. 3423/2128/2022 privind aprobarea Metodologiei și a Raportului de evaluare medicală şi psihologică a persoanelor cu dizabilităţi intelectuale şi psihosociale în contextul dispunerii, prelungirii, înlocuirii sau ridicării măsurii de ocrotire,*** pe care dacă sunteţi de acord, vă rugăm să-l aprobaţi în vederea publicării pe site-ul Ministerului Sănătăţii, la rubrica Transparenţa decizională.

Cu stimă,

**DIRECTOR GENERAL**

**DR. COSTIN ILIUȚĂ**

Întocmit: Mihaela Necula / 517